[pic] | COMISIA COMUNITĂŢILOR EUROPENE |

Bruxelles, 23.1.2008

COM(2008) 24 final

2008/0012 (ACC)

Propunere de

DECIZIE A CONSILIULUI

de stabilire a poziției Comunității în cadrul Consiliului General al Organizației Mondiale a Comerțului privind aderarea Republicii Ucraina la Organizația Mondială a Comerțului

(prezentată de Comisie)

EXPUNERE DE MOTIVE

Prezentare generală a condițiilor de aderare a Ucrainei la OMC

I. INTRODUCERE

Membrii Organizației Mondiale a Comerțului (OMC) și Republica Ucraina au ajuns în etapa finală a negocierilor legate de condițiile de aderare a Ucrainei la OMC. Aceasta survine după 14 ani de negocieri lansate odată cu înaintarea de către Ucraina a cererii de aderare la OMC, în 1993. Acum, Consiliul trebuie să ia o decizie de aprobare a condițiilor de aderare a Ucrainei pentru ca Uniunea Europeană să poată susține oficial intrarea acestei țări în OMC.

Rezumatul condițiilor de aderare este prezentat mai jos.

II. REZUMATUL PE SECTOARE AL CONDIȚIILOR DE ADERARE A UCRAINEI LA OMC

Produse industriale

Media ratelor consolidate inițiale (IBR) ale Ucrainei este de 4,91% și va fi redusă la 4,81% (FBR). Au fost introduse perioade de punere în aplicare între 1 și 5 ani doar pentru 226 de linii. Aceasta determină o perioadă medie de eșalonare de 0,05 ani. Doar 71 de linii tarifare vor fi la nivelul de 15% sau mai mult din ratele taxelor. 5 linii vor rămâne la nivelul maxim de 25%. Toate taxele vamale vor fi consolidate.

În ceea ce privește inițiativele sectoriale, tarifele aplicabile ATI, hârtiei, echipamentului medical, mobilei și jucăriilor vor fi eliminate. În alte sectoare tarifele scad sub 1% (echipamentul pentru agricultură 0,71% și pentru construcții 0,35%, oțel (MSA) 0,22% și produse farmaceutice 0,05%. Armonizarea produselor chimice va atinge nivelul de 5,32%.

În ceea ce privește utilajele și echipamentele, sectoarele cele mai interesante pentru UE, tarifele se vor situa la un nivel de 5,33%. Tarifele pentru autovehicule și componente se vor situa la un nivel de 7,97%.

Produse agricole

În ceea ce privește produsele agricole, media ratelor consolidate inițiale (IBR) este de 11,05% și va fi redusă la 10,61%. În ceea ce privește agricultura, doar 20 de linii tarifare au o perioadă de punere în aplicare (2 ani). Ratele cele mai ridicate se aplică în cazul uleiului de semințe de floarea soarelui (30%) și al zahărului (50%).

Servicii

Ucraina își ia angajamentul de a permite concurența între prestatorii de servicii interni și externi în aproape toate sectoarele și subsectoarele, fapt ce va aduce avantaje atât economiei Ucrainei cât și UE, care este cel mai mare exportator din lume în acest domeniu.

Prestatorii externi de servicii nu se vor confrunta cu restricții cantitative sau discriminatorii în sectoare de servicii cheie precum:

- servicii profesionale,

- marea majoritate a serviciilor comerciale

- servicii poștale și de curierat în domeniile care nu reprezintă monopol național

- serviciile de telecomunicații

- serviciile de construcții

- serviciile de distribuție

- serviciile privind protecția mediului

- serviciile turistice

- marea majoritate a serviciilor financiare și

- marea majoritate a serviciilor de transport, inclusiv transportul prin conducte

Puținele sectoare în care Ucraina nu și-a luat angajamente includ serviciile de investigații și de securitate, serviciile audiovizuale, transportul spațial și serviciile de remorcare pentru transportul maritim și feroviar. În cazul transportului de pasageri și al transportului de mărfuri pe calea ferată, angajamentele se limitează la consumul în străinătate al acestor servicii. În cazul serviciilor de asigurări, Ucraina menține restricții privind furnizarea transfrontalieră similare cu cele ale restului membrilor OMC și va permite deschiderea directă de sucursale doar după cinci ani de la aderarea la OMC, menținând anumite restricții.

Angajamente luate în cadrul protocolului de aderare

În etapa finală și multilaterală a procesului de aderare, membrii OMC au căutat împreună să asigure o compatibilitate elementară între legislația și instituțiile comerciale ale Ucrainei și normele și acordurile OMC, prin includerea unor dispoziții specifice în protocolul de aderare și în raportul grupului de lucru. Următoarele chestiuni prezintă un interes special pentru Uniunea Europeană:

Politicile tarifare

Ucraina și-a luat angajamentul de a nu aplica cerințe de preț minim obligatorii niciunui produs importat. De la data aderării, toate taxele transportului feroviar se vor aplica pe o bază nediscriminatorie bunurilor transportate între locații interne, importate, exportate sau aflate în tranzit.

Taxe de licență pentru alcool

Ucraina și-a schimbat legislația pentru a aduce taxele de licență pentru importul și exportul de băuturi alcoolice și tutun la nivelul de 780 UAH ( 104 EUR), care corespunde costului serviciilor prestate și este compatibil, prin urmare, cu articolul VIII GATT 1994. Ucraina și-a luat angajamentul de a menține acest nivel începând cu data aderării.

Aplicarea taxelor interne la importuri

Ucraina și-a schimbat legislația în vederea eliminării tratamentul discriminatoriu al accizelor pentru băuturile alcoolice importate. De asemenea, au fost eliminate scutirile de TVA acordate industriilor constructoare de mașini, construcții navale și aeronave. De asemenea, Ucraina și-a luat angajamentul de a menține această situație și de a aplica propriile taxe interne în conformitate cu regulile OMC începând cu data aderării.

Sistemul de acordare a licenței de import

Ucraina și-a schimbat legislația pentru a pune regimul licențelor de import în conformitate cu normele OMC, inclusiv cu acordul privind procedurile de acordare a licențelor de import. Majoritatea dispozițiilor referitoare la instrumentele OMC în acest domeniu au fost deja transpuse în legislația națională, iar cele câteva dispoziții care mai rămân vor fi adoptate până la data aderării.

Evaluarea vamală

Ucraina și-a luat angajamentul de a pune în aplicare dispozițiile OMC referitoare la evaluarea vamală la momentul aderării. Ucraina nu va utiliza nici o formă de referință sau prețuri minime sau programe de evaluare fixe pentru evaluarea importurilor și toate metodele de evaluare utilizate vor fi conforme cu cele prevăzute în Acordul OMC privind punerea în aplicare a articolului VII GATT 1994.

Taxe vamale la export

Ucraina și-a luat angajamentul de a reduce semnificativ în mod treptat taxele vamale la export aplicate în cazul deșeurilor metalice, pieilor, animalelor vii și semințelor oleaginoase pe o perioadă de 5 până la 8 ani. Programele de reducere și nivelurile reduse de taxe vamale vor fi consolidate la momentul aderării.

Subvenții

Ucraina și-a schimbat legislația pentru a elimina toate subvențiile incompatibile cu normele OMC acordate industriilor constructoare de mașini, construcțiilor navale și aeronavelor. De asemenea, Ucraina și-a luat angajamentul de a nu mai introduce nicio astfel de subvenție pe viitor. Ucraina va transmite OMC o notificare referitoare la subvenții până la data aderării.

Tranzit

Ucraina va aplica toate legile, regulamentele și alte măsuri care reglementează tranzitul de bunuri (inclusiv energie) și taxele pentru transportul de bunuri în regim de tranzit în conformitate cu dispozițiile articolului V din GATT 1994 și alte dispoziții relevante ale Acordului OMC după aderare.

Drepturile de proprietate intelectuală

În ceea ce privește indicațiile geografice, Ucraina prevede coexistența indicațiilor geografice cu mărcile comerciale înregistrate în anumite circumstanțe în conformitate cu articolul 17 al Acordului TRIPS (Acordul privind aspectele comerciale ale drepturilor de proprietate intelectuală). De asemenea, Ucraina oferă aceeași protecție drepturilor la indicații geografice pentru cetățenii statelor membre OMC ca și pentru cetățenii Ucrainei. În ceea ce privește protecția datelor, Ucraina oferă protecție timp de cinci ani pentru produsele farmaceutice și zece ani pentru produsele agrochimice. În ceea ce privește consolidarea drepturilor la proprietate intelectuală, Ucraina și-a luat angajamente complete care reflectă dispozițiile directivei CE relevante.

III. RECOMANDARE

Odată cu prezentarea condițiilor de aderare a Republicii Ucraina la OMC pentru aprobare de către Consiliu, Comisia estimează că aceste condiții constituie un pachet echilibrat și ambițios de angajamente de deschidere a pieței, care va aduce beneficii substanțiale Ucrainei și partenerilor săi comerciali din OMC.

2008/0012 (ACC)

Propunere de

DECIZIE A CONSILIULUI

de stabilire a poziției Comunității în cadrul Consiliului General al Organizației Mondiale a Comerțului privind aderarea Republicii Ucraina la Organizația Mondială a Comerțului

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 133 alineatele (1) și (5) coroborate cu articolul 300 alineatul (2) al doilea paragraf,

având în vedere propunerea Comisiei,

întrucât:

(1) La 20 noiembrie 1993, guvernul Republicii Ucraina a depus o cerere de aderare la Acordul de instituire a Organizației Mondiale a Comerțului (OMC), în temeiul articolului XII din acest acord.

(2) La 17 decembrie 1993 a fost creat un grup de lucru privind aderarea Ucrainei la OMC pentru a stabili condițiile de aderare acceptabile atât pentru Ucraina, cât și pentru toți ceilalți membri ai OMC.

(3) Comisia a negociat în numele Comunității o serie completă de angajamente de deschidere a pieței din Republica Ucraina, angajamente care au o importanță specială pentru Comunitate, după cum se precizează într-un memorandum încheiat între negociatorii din partea Republicii Ucraina și a Comisiei la 17 martie 2003.

(4) Aceste angajamente sunt în prezent încorporate în Protocolul de aderare a Republicii Ucraina la OMC.

(5) Aderarea Republicii Ucraina la OMC ar trebui să aibă o contribuție pozitivă și de durată la procesul de reformă economică și dezvoltare durabilă din această țară.

(6) În consecință, Protocolul de aderare ar trebui aprobat.

(7) Articolul XII din Acordul de instituire a OMC prevede că modalitățile de aderare trebuie convenite între membrul aderent și OMC și că acestea sunt aprobate de Conferința Ministerială a OMC. Articolul IV.2 din Acordul de instituire a OMC prevede că, în intervalele dintre reuniunile Conferinței Ministeriale, funcțiile acesteia sunt preluate de Consiliul General.

(8) Prin urmare, este necesar să se stabilească poziția Comunității în cadrul Consiliului General,

DECIDE:

Articol unic

1. Poziția Comunității în cadrul Consiliului General al OMC în privind aderarea Republicii Ucraina la OMC este în favoarea aprobării aderării.

2. Această poziție este exprimată de Comisie în numele Comunității.

Adoptată la Bruxelles, […]

Pentru Consiliu

Președintele

[…]